AZ EURÓPAI PARLAMENT ÉS A TANÁCS 1185/2009/EK RENDELETE
(2009. november 25.)
a peszticidekre vonatkozó statisztikákról
(EGT-vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen 285. cikke (1) bekezdésére,
tekintettel a Bizottság javaslatára,
tekintettel az Európai Gazdasági és Szociális Bizottság véleményére (1),
a Régiók Bizottságával folytatott konzultációt követően,
a Szerződés 251. cikkében megállapított eljárásnak megfelelően, az egyeztetőbizottság által 2009. november 10-én jóváhagyott közös szövegtervezet figyelembevételével (2),
mivel:
(1)
A hatodik közösségi környezetvédelmi cselekvési program megállapításáról szóló, 2002. július 22-i 1600/2002/EK európai parlamenti és tanácsi határozat (3) elismerte, hogy a peszticideknek, különösen a mezőgazdaságban használt peszticideknek az emberi egészségre és a környezetre gyakorolt hatását tovább kell csökkenteni. A határozat hangsúlyozta, hogy szükség van a peszticidek fenntarthatóbb használatának elérésére, valamint szorgalmazta a kockázatok jelentős mértékű átfogó csökkentését és a szükséges növényvédelemmel összhangban lévő peszticidhasználatot.
(2)
A Tanácshoz, az Európai Parlamenthez és az Európai Gazdasági és Szociális Bizottságoz intézett, „A peszticidek fenntartható használatáról szóló tematikus stratégia felé” című közleményében a Bizottság megállapította, hogy szükség van a peszticidek értékesítésére és felhasználására vonatkozó, részletes, harmonizált és naprakész közösségi szintű statisztikákra. A statisztikákra az Európai Unió fenntartható fejlődésre irányuló szakpolitikái értékeléséhez, valamint a peszticidhasználattal kapcsolatos egészségügyi és környezeti kockázatokra vonatkozó megfelelő mutatók kiszámításához van szükség.
(3)
A peszticidek értékesítésére és felhasználására vonatkozó harmonizált és összehasonlítható közösségi statisztikák alapvető fontosságúak ahhoz, hogy a peszticidek fenntartható használatáról szóló tematikus stratégia keretében közösségi jogszabályokat és szakpolitikákat dolgozhassanak ki, és ellenőrizhessék azokat.
(4)
Mivel a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelv (4) hatásai csak a biocid termékekben használt hatóanyagok első értékelésének lezárását követően lesznek érzékelhetők, jelenleg sem a Bizottság, sem pedig a legtöbb tagállam nem rendelkezik elegendő ismerettel és tapasztalattal ahhoz, hogy a biocidekre vonatkozó további intézkedéseket javasoljon. E rendelet hatálya ezért a növényvédő szerek forgalomba hozataláról szóló, 2009. október 21-i 1107/2009/EK európai parlamenti és tanácsi rendelet (5) hatálya alá tartozó peszticidekre korlátozódik, amelyekre vonatkozóan már lényeges adatgyűjtési tapasztalat áll rendelkezésre.
(5)
Mindazonáltal várható, hogy a 98/8/EK irányelv értékelésének eredményeit figyelembe véve és hatásvizsgálat alapján e rendelet hatálya kiterjesztésre kerül a biocid termékekre is.
(6)
A Bizottságnak a peszticidek értékesítésére és felhasználására vonatkozó adatgyűjtéssel kapcsolatos többéves tapasztalata azt mutatja, hogy a közösségi szintű statisztikáknak a forgalomba hozatali szakaszból és a felhasználóktól történő gyűjtéséhez harmonizált módszerre van szükség. Emellett, a pontos kockázati mutatóknak a peszticidek fenntartható használatáról szóló tematikus stratégiával összhangban történő kiszámítására vonatkozó célt figyelembe véve, a statisztikáknak a hatóanyagra lebontva kell készülniük.
(7)
A peszticidek fenntartható használatáról szóló tematikus stratégia hatásvizsgálatában értékelt különböző adatgyűjtési lehetőségek közül a kötelező adatgyűjtést javasolták a legjobb lehetőségként, mivel lehetővé teszi a peszticidek forgalomba hozatalára és felhasználására vonatkozó pontos és megbízható adatok gyors és költséghatékony összegyűjtését.
(8)
Az európai statisztikákról szóló, 2009. március 11-i 223/2009/EK európai parlamenti és tanácsi rendelet (6) képezi e rendelet rendelkezéseinek hivatkozási alapját, amely különösen megköveteli a szakmai függetlenség, a pártatlanság, az objektivitás, a megbízhatóság, a költséghatékonyság és a statisztikai adatok bizalmas kezelése normáinak való megfelelést.
(9)
A statisztikai adatok bizalmas kezelésének kötelezettsége alá tartozó adatok továbbítására a 223/2009/EK rendeletben meghatározott szabályok az irányadók. Az e rendelettel összhangban hozott intézkedések biztosítják a bizalmas adatok fizikai és logikai védelmét, továbbá biztosítják azt, hogy a közösségi statisztika előállítása és terjesztése során az adatokat nem teszik közzé jogszerűtlenül és nem használják fel nem statisztikai célokra.
(10)
Az e rendelet alapján gyűjtött adatok közzétételére és terjesztésére a 223/2009/EK rendeletben meghatározott szabályok az irányadók. A 223/2009/EK rendelettel összhangban hozott intézkedések biztosítják a bizalmas adatok fizikai és logikai védelmét, továbbá biztosítják azt, hogy a közösségi statisztika készítése és közzététele során az adatokat nem teszik közzé jogszerűtlenül és nem használják fel nem statisztikai célokra.
(11)
A peszticidek forgalomba hozatalára és felhasználására vonatkozó, a peszticidek fenntartható használatának elérését célzó közösségi fellépés kereteinek meghatározásáról szóló, 2009. október 21-i 2009./128/EK európai parlamenti és tanácsi irányelv (7) és a 1107/2009/EK rendelet alapján továbbítandó adatokat az említett irányelv és rendelet megfelelő rendelkezéseivel összhangban kell értékelni.
(12)
E rendeletet a környezeti információkhoz való nyilvános hozzáférésről szóló, 2003. január 28-i 2003/4/EK európai parlamenti és tanácsi irányelv (8) és a környezeti ügyekben az információhoz való hozzáférésről, a nyilvánosságnak a döntéshozatalban való részvételéről és az igazságszolgáltatáshoz való jog biztosításáról szóló aarhusi egyezmény rendelkezéseinek a közösségi intézményekre és szervekre való alkalmazásáról szóló, 2006. szeptember 6-i 1367/2006/EK európai parlamenti és tanácsi rendelet (9) sérelme nélkül kell alkalmazni.
(13)
Az összehasonlítható eredmények biztosítása érdekében a peszticidekre vonatkozó statisztikákat az e rendelet mellékleteiben meghatározottak szerint a megadott lebontásban, a megfelelő formában és a referenciaév végétől számított meghatározott időtartamon belül kell elkészíteni.
(14)
Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatnak (10) megfelelően kell meghozni.
(15)
A Bizottságot fel kell hatalmazni különösen arra, hogy a kezelt területet meghatározza és a III. melléklet kiigazítsa. Mivel ezek az intézkedések általános hatályúak és a rendelet nem alapvető fontosságú elemeinek módosítására irányulnak, beleértve annak új, nem alapvető fontosságú elemekkel történő kiegészítését, azokat az 1999/468/EK határozat 5a. cikkében meghatározott ellenőrzéssel történő szabályozási bizottsági eljárással összhangban kell elfogadni.
(16)
Mivel e rendelet célját, nevezetesen a peszticidek forgalomba hozatalára és felhasználására vonatkozó közösségi statisztika rendszeres előállítása közös keretének létrehozását a tagállamok nem tudják kielégítően megvalósítani, és ezért az közösségi szinten jobban megvalósítható, a Közösség intézkedéseket hozhat a Szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően e rendelet nem lépi túl az e cél eléréséhez szükséges mértéket.
(17)
A 89/382/EGK, Euratom tanácsi határozattal (11) létrehozott statisztikai programbizottsággal konzultációt folytattak,
ELFOGADTA EZT A RENDELETET:
1. cikk
Tárgy, hatály és célok
(1) E rendelet létrehozza a 2. cikk a) pontja i. alpontja értelmében peszticidnek minősülő növényvédő szerek forgalomba hozatalára és felhasználására vonatkozó közösségi statisztikák rendszeres készítésének közös kereteit.
(2) A statisztikák a következőkre vonatkoznak:
-
az I. mellékletnek megfelelően forgalomba hozott peszticidek éves mennyisége,
-
a II. mellékletnek megfelelően felhasznált peszticidek éves mennyisége.
(3) A statisztikák és más vonatkozó adatok különösen a 2009/128/EK irányelv 4. és 15. cikke szerinti célokat szolgálják.
2. cikk
Fogalommeghatározások
E rendelet alkalmazásában a következő fogalommeghatározások alkalmazandók:
a)
„peszticidek”:
i.
a 1107/2009/EK rendelet 2. cikkének (1) bekezdésében meghatározott növényvédő szer;
ii.
a 98/8/EK irányelv 2. cikkének (1) bekezdésében meghatározott biocid termék;
b)
„anyagok”: a 1107/2009/EK rendelet 3. cikkének 2. pontjában meghatározott anyagok, ideértve a hatóanyagokat, az ellenanyagokat és a kölcsönhatás-fokozókat;
c)
„hatóanyagok”: a 1107/2009/EK rendelet 2. cikkének (2) bekezdésében említett hatóanyagok;
d)
„védőanyagok”: a 1107/2009/EK rendelet 2. cikke (3) bekezdésének a) pontjában említett védőanyagok;
e)
„kölcsönhatás-fokozók”: a 1107/2009/EK rendelet 2. cikke (3) bekezdésének b) pontjában említett kölcsönhatás-fokozók;
f)
„forgalomba hozatal”: a 1107/2009/EK rendelet 3. cikke 9. pontjában meghatározott forgalomba hozatal;
g)
„az engedély jogosultja”: a 1107/2009/EK rendelet 3. cikkének 24. pontjában meghatározott engedélyjogosult;
h)
„mezőgazdasági felhasználás”: egy növényvédő szer bármely olyan alkalmazása, amely egy mezőgazdasági üzem gazdasági tevékenysége keretében közvetlenül vagy közvetetten kapcsolódik növényi termékek előállításához;
i)
„hivatásos felhasználó”: 2009/128/EK irányelv 3. cikkének 1. pontjában meghatározott hivatásos felhasználó;
j)
„mezőgazdasági üzem”: a gazdaságszerkezeti felmérésekről és a mezőgazdasági termelési módszereket vizsgáló felmérésről szóló, 2008. november 19-i 1166/2008/EK európai parlamenti és tanácsi rendeletben (12) meghatározott mezőgazdasági üzem.
3. cikk
Adatgyűjtés, -átvitel és -feldolgozás
(1) A tagállamok az I. mellékletben felsorolt jellemzők meghatározásához szükséges adatokat évente, és a II. mellékletben felsorolt jellemzők meghatározásához szükséges adatokat ötéves időszakonként a következő eszközök segítségével gyűjtik össze:
-
felmérések,
-
a peszticidek forgalomba hozatalára és felhasználására vonatkozó információk, különös tekintettel a 1107/2009/EK rendelet 67. cikke szerinti kötelezettségekre,
-
adminisztratív források, vagy
-
ezen eszközök kombinációja, beleértve a szakértői véleményeken vagy modelleken alapuló statisztikai becslési eljárásokat.
(2) A tagállamok az I. és II. mellékletben meghatározott ütemezéssel összhangban és gyakorisággal eljuttatják a Bizottsághoz (Eurostat) a statisztikai eredményeket, beleértve a bizalmas adatokat is. Az adatokat a III. mellékletben megadott besorolással összhangban nyújtják be.
(3) A tagállamok az adatokat a 6. cikk (2) bekezdésében említett szabályozási bizottsági eljárással összhangban a Bizottság (Eurostat) által elfogadandó, megfelelő technikai formátummal rendelkező elektronikus formában továbbítják.
(4) A titoktartási okokból a Bizottság (Eurostat) a III. mellékletben meghatározott kémiai osztályok vagy termékkategóriákkal összhangban összevonja az adatokat azok közzétételét megelőzően, figyelemmel a bizalmas adatoknak az egyes tagállamok szintjén történő védelmére. A bizalmas adatokat a nemzeti hatóságok és a Bizottság (Eurostat) kizárólag statisztikai célokra használhatja fel, a 223/2009/EK rendelet 20. cikkével összhangban.
4. cikk
Minőségértékelés
(1) E rendelet alkalmazásában a 223/2009/EK rendelet 12. cikke (1) bekezdésében említett minőségi követelmények alkalmazandók.
(2) A tagállamok jelentést tesznek a Bizottságnak (Eurostat) az I. és II. mellékletben említetteknek megfelelően továbbított adatok minőségéről. A Bizottság (Eurostat) értékeli a továbbított adatok minőségét.
5. cikk
Végrehajtási intézkedések
(1) Az adattovábbítás megfelelő technikai formáját a 6. cikk (2) bekezdésében említett szabályozási bizottsági eljárással összhangban kell elfogadni.
A Bizottság szükség esetén módosíthatja az I. és II. melléklet 6. szakaszában leírt minőségi jelentések benyújtására vonatkozó követelményeket. Az e rendelet nem alapvető fontosságú elemeinek kiegészítéssel történő módosítására irányuló ezen intézkedéseket a 6. cikk (3) bekezdésében említett, ellenőrzéssel történő szabályozási bizottsági eljárással összhangban kell elfogadni.
(2) A Bizottság elfogadja a II. melléklet 2. szakaszában említett „kezelt terület” meghatározását. Az e rendelet nem alapvető fontosságú elemeinek módosítására irányuló ezen intézkedést a 6. cikk (3) bekezdésében említett, ellenőrzéssel történő szabályozási bizottsági eljárással összhangban kell elfogadni.
(3) A Bizottság rendszeresen, de legalább ötévente kiigazítja a III. mellékletben meghatározott, nyilvántartásba foglalandó anyagok jegyzékét és azok termékkategóriák és kémiai osztályok szerinti besorolását. Az e rendelet nem alapvető fontosságú elemeinek módosítására irányuló ezen intézkedéseket a 6. cikk (3) bekezdésében említett, ellenőrzéssel történő szabályozási bizottsági eljárással összhangban kell elfogadni.
6. cikk
A bizottsági eljárás
(1) A Bizottságot a 223/2009/EK rendelet 7. cikkével létrehozott európai statisztikai rendszerbizottság segíti.
(2) Az e bekezdésre történő hivatkozáskor az 1999/468/EK határozat 5. és 7. cikkét kell alkalmazni, figyelemmel a 8. cikkének rendelkezéseire is.
Az 1999/468/EK határozat 5. cikkének (6) bekezdésében megállapított határidő három hónap.
(3) Az e bekezdésre történő hivatkozáskor az 1999/468/EK határozat 5a. cikkének (1)-(4) bekezdését és 7. cikkét kell alkalmazni, figyelemmel a 8. cikkének rendelkezéseire is.
7. cikk
Jelentés
A Bizottság ötévente jelentést nyújt be az Európai Parlamenthez és a Tanácshoz a rendelet végrehajtásáról. A jelentés értékeli különösen a benyújtott adatok minőségét - a 4. cikkel összhangban -, az adatgyűjtési módszereket, a vállalkozásokra, a mezőgazdasági üzemekre és a nemzeti közigazgatásra háruló terheket, valamint a statisztikáknak a peszticidek fenntartható használatáról szóló tematikus stratégia szempontjából való hasznosságát, különösen az 1. cikkben foglalt célok vonatkozásában. A jelentés adott esetben javaslatokat tartalmaz az adatminőség és az adatgyűjtési módszerek további javítására, javítva ezáltal az adatok rendelkezésre állását, és összehasonlíthatóságát, csökkentve továbbá a vállalkozásokra, a mezőgazdasági üzemekre és a nemzeti közigazgatásra háruló terheket.
Az első jelentést 2016. december 31-ig kell benyújtani.
8. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2009. november 25.